SE ŠE KDO BOJI ČETRTEGA RAJHA?

Bojan Grobovšek

Strah pred močno Nemčijo in pred nemškim

revanšizmom zaradi porazov v dveh svetovnih svetovnih vojnah, ki jih je v največji meri povzročila predvsem Nemčija , je bil med razlogi za evropsko združevanje. V zvezi s strahom pred premočno Nemčijo ne manjka rekov znanih osebnosti. Prvi generalni sekretar NATO lord Ismay je neformalno ugotovil, da je bilo severnoatlantsko zavezništvo ustanovljeno zato, da se Ruse zadrži izven Evrope, Američane v Evropi, Nemce pa da se drži pod nadzorom. Francoski nobelovec za literaturo Francois Mauriac je obstoj socialistične Nemške demokratične republike (NDR) poleg Zvezne republike Nemčije (ZRN) komentiral takole:« Nemčijo ljubim tako močno, da sem vesel, da obstajata dve (op.p.: Nemčiji)«. Ko se je v 80-ih prejšnjega stoletja na obzorju začela kazati

možnost združitve obeh Nemčij, se je strah pred Nemčijo

začel izražati s krilatico o četrtem rajhu, kar je bila aluzija na možnost, da bi nova država lahko bila ekspanzionistična in imperialistična po vzoru tretjega rajha.

Italijanski politik Giulio Andreotti je takrat ugotavljal, da obstajata dve nemški državi in naj bi tako tudi ostalo.

Ni ostalo tako. ZRN je več ali manj pogoltnila NDR , s tem je dejansko prišlo do prve širitve evropske integracije proti vzhodu; nova ZRN je po prebivalstvu postala zdaleč največja država znotraj evropske integracije.

Nova ZRN ni dala povoda očitke o nemškem revanšizmu. Do padca berlinskega zidu je ZRN izplačevale vojne reparacije posameznim državam, posamezni nemški politiki pa so se tudi s simboličnimi gestami v imenu Nemčije v tujini opravičevali za nepopisno zlo, ki je bilo v nemškem imenu storjeno med drugo svetovno vojno. Po združitvi je Nemčija odškodnine za kar so med vojno pretrpeli v nacističnih koncentracijskih taboriščih in sicer izplačevala posameznikom. Sistematično soočanje z lastno preteklostjo je še posebej v zadnjih petnajstih letih postalo integralni del nemške zunanje politike. Helmut Kohl je v šestnajstih letih svojega kanclerstva Izrael obiskal dvakrat, Angela Merkel ga je v šestnajstih letih kanclerstva Izrael obiskala kar osemkrat. Marca 2008 je v svojem govoru v izraelskem parlamentu poleg opravičila za nacionalsocialistični pomor šestih milijonov

Judov izrekla tudi, da je varnost Izraela del *raison d'etat* Nemčije. Kritično soočanje z lastno preteklostjo je v zadnjem desetletju seglo še dlje nazaj. Nemčija je pred leti priznala, da je cesarska Nemčija pred prvo svetovno vojno v Namibiji,

ki je bila svojčas nemška kolonija izvedla genocid nad tamkajšnjim črnskim prebivalstvom, letos pa so se zaključila pogajanja o višini denarne odškodnine.

V ZRN so bila obdobja, ko je oblast desni ekstremizem bolj bagatelizirala in skoraj ignorirala. desni ekstremizem. Za oblast je nevarnost za

demokracijo in stabilnost prihajala skoraj izključno z leve. To je prenehalo predvsem potem, ko so v Nemčiji v 20-ih letih našega stoletja tako kot drugod po Evropi začeli dvigati glave nacionalisti, desni populisti in suverenisti. Desno radikalna, ksenofobna, evroskeptična in nacionalistična AfD

(Alternativa za Nemčijo), ki občasno relativizira tudi nemško odgovornost za izbruh druge svetovne vojne, je 2017 na volitvah za zvezni parlament dosegla več kot dvanajst odstotkov glasov. V Franciji in v Italiji so nekatere stranke, ki sodijo v isto ideološko družino kot AfD, dosegle še boljše volilne rezultate. Toda nacionalsocializem je od vseh oblik fašizma povzročil največ zla in upravičeno velja za približek absolutnemu zlu. Zato se je izven Nemčije ob visoki volilni uvrstitvi AfD pri nekaterih zopet prebudil latentni strah pred nemškim

nacionalizmom V sami Nemčiji pa je zaradi uspeha AfD ob opaznem osebnem angažiranju kanclerke bilo konsenzualno sklenjeno, da se morajo demokratične stranke odprto soočiti z AfD in da nobena od njih tudi na deželni ravni ne bo z njo sklepala koalicij. AfD je za nemške demokratične stranke parija. Nič pa več parija stranka Die Linke (Levica), ki je svojčas

nastala z združitivjo nekdanje vladajoče stranke reformiranih vzhodnonemških komunistov in zahodnonemških levih skupin. Die Linke se zavzema za izstop Nemčije iz NATO, zato socialdemokrati (SPD) pa tudi Zeleni ugotavljajo, da Die Linke zanje kot koalicijski partner ne pride v poštev, javno pa ne dvomijo o tem, da je Die Linke liberalni demokraciji zapisana stranka. Krščanski demokrati (CDU) so tozadevno bolj zadržani, vendar

povedo, da za demokracijo v Nemčiji in sicer največja nevarnost prihaja predvsem z desne.

V tretjem mileniju sta svet in Evropa v marsičem drugačna,

kot sta bili v drugi polovici dvajsetega stoletja. Difuzni in na zgodovinskem spominu temelječi strah pred nemškim poltičnim nacionalizmom se je umaknil

strahu pred nemškim gospodarskim egoizmom. Pred desetimi leti, v času dolžniške in krize evrskega območja, ki sta skoraj usodno zamajali evro in EU, Nemčija pa je striktno zavračala skupno evropsko

zadolževanje, se je nemško kanclerko obtoževalo, da vodi nemško nesolidarnostno politiko do manj razvitih članic ter brani nemške egoistične interese; v Grčiji so demonstranti na panojih prikazovali Angelo Merkel v nacistični uniformi. Lani, deset let kasneje pa je tudi Nemčija pod vodstvom Angele Merkel privolila v skupno evropsko zadolževanje v vrednosti 750 milijard

evrov za gospodarsko okrevanje po pandemiji. Odločitev Angele Merkel 2015, da Nemčija ne zapre svojih meja stotisočim beguncev, je bila še posebej v Nemčiji deležna različnih ocen, izven Nemčije pa gotovo ni bila deležna ocene, da je šlo za nemško egoistično in nesolidarnostno potezo.

Da je Nemčija vzela Evropi strah pred Nemčijo, je eden od zaključkov, ki jih je bilo slišati pred dnevi ob predstavitvi javnomnenjske raziskave o pričakovanjih v zvezi z Nemčijo , ki naj bi jih imeli Evropejci po odhodu Angele Merkel. Javnomnejska raziskava, ki jo je izvedel ECFR

(Evropski svet za zunanje zadeve) v dvanajstih članicah EU, je na temelju osemnajst tisoč anketiranih pokazala, da bi ob volitvah za vodjo Evrope 41%

Evropejcev izbralo Angelo Merkel, ki za mnoge velja za poosebljenost mirnega

pragmatizma in preračunljivosti, za francoskega predsednika Emmanuela Macrona, ki za mnoge velja za malce vihravega vizionarja, se jih je odločilo le 14%. Večina vprašanih bi Nemčiji zaupala gospodarsko in finančno vodenje unije, med njimi tudi večina na Portugalskem in v Španiji, od koder so v času krize evrskega območja prihajale glasne kritike o nemški sebičnosti in proračunski dogmatičnosti. Na vprašanje o geopolitični kompetenosti Nemčije ter o njeni sposobnosti, da vodi evropsko politike do ZDA, Rusije in Kitajske, pa so bili odstotki pritrdilnih odgovorov veliko nižji. Tudi respondenti v Nemčiji s

svojimi odgovori niso pokazali želje, da bi Nemčija imela bolj aktivno vlogo v mednarodnih zadevah. In dejstvo je, da so se kanclerski kandidati vseh najpomembnejših strank pred volitvami v soočanjih zelo malo ali skoraj nič pogovarjali o bodoči nemški evropski, varnostni in obrambni politiki.

Živimo v časih zelo hitrih sprememb. Odgovori na anketna vprašanja, ki se lahko različno zastavljajo, se lahko kaj hitro spremenijo. Projekcije pravijo, da bo nacionalistična AfD na tokratnih volitvah dobila manj, kot je dobila pred štirimi leti. Dobro bi bilo, da bi bilo tako.

Na splošno velja, da imajo Nemci nadvse radi stabilnost Zgodovinske izkušnje naj bi povedale, da lahko številne radikalne spremembe v kratkem in negotovem času še posebej pri Nemcih sprožijo neracionalno velik strah, nemški *Angst*, ki se sprošča z agresivnim iskanjem nasprotnikov in sovražnikov, v končni fazi pa tudi v *furor*

*teutonicus*, v germanskem/nemškem besu, ki so ga bili spoznali že

Rimljani v bojih z germanskimi plemeni. Pri takšnih razmišljanjih gre v veliki meri za ljubiteljsko psihologijo. Ne pa tudi povsem, saj se mnogi Nemci bojijo

lastne zgodovine. So pa o njej in o sebi opravili dokaj temeljito kolektivno samorefleksijo, kakršno v Evropi ni opravila nobena druga nacija. To je lahko nadaljnji argument, da je strah pred eventualnim četrtim rajhom prazen in politikantska domislica na primer francoskih skrajnih nacionalistov, ki rojake strašijo z nemškimi apetiti po Alzaciji in Loreni, ker sta bili nekoč nemški.

Nemčija je gospodarsko najmočnejša članica EU, usoda EU je v

veliki meri odvisna od Nemčije. Je pa tudi usoda Nemčije v zelo veliki meri

odvisna od nadaljnjega razvoja EU. Pri tem se ob fiksaciji na Nemčijo pozablja, da je v EU gospodarsko pa tudi politično nadvse pomembna Francija, s katero je Nemčija zelo tesno povezana, in od koder tudi sedaj prihajajo impulzi za poglabjanje evropske integacije. Za bodočnost EU je zelo pomembna tudi Italija, pomembne so tudi nekatere druge članice.

Nemčijo in vso Evropo čakajo v naslednjem obdobju zelo velike spremembe in izzivi, ki segajo od digitalizacije in okoljske problematike

do večje vloge EU oziroma do njene večje strateške avtonomije v globaliziranem svetu. Kako vse te spremembe finansirati, da EU ne zaostane za ostalimi deli

sveta oziroma da se etablira kot šampionka in zgled drugim na primer pri okoljski politiki in varovanju vladavine prava, je največji izziv. Zato je najbolj primarno vprašanje, kako dolgoročno stabilizirati evropsko valuto, pri tem pa se mnanja razhajajo. Francija in Italija in številne druge članice so za rahljanje evropskega pakta rasti in stabilnosti, ali z drugimi besedami za več zadolževanja posamično in za več skupnega zadolževanja znotraj EU. Kako se bo tozadevno odločila Nemčija, ki je doslej prisegala na železno proračunsko disciplino, je pa lani vendarle popustila v zvezi s skupnim zadolževanjem v EU, bo odvisno od nove vlade in od novega kanclerja/kanclerke. Nemški vicekancler, sedanji nemški finančni minister in kanclerski kandidat SPD Olaf Scholz, ki mu ankete najbolje kažejo, navzven prisega na proračunsko strogost. Marsikaj pa se lahko spremeni.

Pri nemških volitvah gre skratka tudi in še kako tudi za EU. Če pa se bo zalomilo v EU, nas bo kmalu vse skupaj strah. Pa ne pred fantomatičnim četrtim rajhom temveč pred prihodnostjo nasploh.